CELEX: 52016PC0236
Language: fi
Date: 2016-04-20
Title: Ehdotus EUROOPAN PARLAMENTIN JA NEUVOSTON ASETUS luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, annetun asetuksen (EY) N:o 539/2001 muuttamisesta (Ukraina)

EUROOPAN KOMISSIO
            Bryssel 20.4.2016
            COM(2016) 236 final
            2016/0125(COD)
            Ehdotus
            EUROOPAN PARLAMENTIN JA NEUVOSTON ASETUS
            luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, annetun asetuksen (EY) N:o 539/2001 muuttamisesta 
            (Ukraina)
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               EU:n ja Ukrainan välinen viisumivapautta koskeva vuoropuhelu käynnistettiin lokakuussa 2008. Marraskuussa 2010 Euroopan komissio esitti Ukrainan hallitukselle viisumivapautta koskevan toimintasuunnitelman. Komissio sitoutui siihen, että heti kun Ukrainan hallitus on täyttänyt kaikki viisumivapautta koskevassa toimintasuunnitelmassa asetetut edellytykset, komissio ehdottaa viisumivapaan matkustamisen mahdollistamista lyhytaikaista Euroopan unionissa oleskelua varten Ukrainan kansalaisille, joilla on biometrinen passi.
            
            
               EU ja Ukraina olivat tehneet ennen viisumivapautta koskevan vuoropuhelun aloittamista rinnakkaiset viisumikäytäntöjen helpottamista ja takaisinottoa koskevat sopimukset, jotka tulivat voimaan 1. tammikuuta 2008. Viisumikäytäntöjen helpottamista koskeva muutettu sopimus tuli voimaan 1. heinäkuuta 2013. Näiden sopimusten täysimääräinen ja tosiasiallinen täytäntöönpano on ollut perusedellytys viisumivuoropuhelun käynnistämiselle ja jatkamiselle. 
            
            
               Viisumivapautta koskeva toimintasuunnitelma jäsentyy seuraaviin neljään asiakokonaisuuteen: asiakirjojen turvallisuus biometriset tunnisteet mukaan lukien (asiakokonaisuus I), yhdennetty rajaturvallisuus, muuttoliikkeen hallinta, turvapaikkapolitiikka (asiakokonaisuus II), yleinen järjestys ja turvallisuus (asiakokonaisuus III) ja ulkosuhteet ja perusoikeudet (asiakokonaisuus IV). Viisumivapautta koskevassa toimintasuunnitelmassa vahvistetaan useita täsmällisiä, kuhunkin neljään keskeiseen asiakokonaisuuteen liittyviä edellytyksiä, joilla on tarkoitus varmistaa tarvittavan lainsäädäntö- ja toimintakehyksen sekä institutionaalisen kehyksen hyväksyminen (ensimmäinen vaihe) ja niiden tosiasiallinen ja kestävä täytäntöönpano (toinen vaihe). 
            
            
               EU:n ja Ukrainan välisen viisumivapautta koskevan vuoropuhelun käynnistymisen jälkeen komissio on raportoinut säännöllisesti Euroopan parlamentille ja neuvostolle Ukrainan edistymisestä niiden edellytysten täyttämisessä, jotka määritellään viisumivapautta koskevan toimintasuunnitelman ensimmäisen ja toisen vaiheen neljän asiakokonaisuuden yhteydessä. Edistymistä on arvioitu EU:n jäsenvaltioiden asiantuntijoiden suorittamien paikalla tehtyjen arviointien sekä Ukrainan toimittamien yksityiskohtaisten tietojen pohjalta.
            
            
               Komissio hyväksyi 16. syyskuuta 2011 ensimmäisen kertomuksen Ukrainan edistymisestä viisumivapautta koskevan toimintasuunnitelman täytäntöönpanossa
                  1
                ja esitti useita suosituksia toimintasuunnitelman ensimmäisen vaiheen (lainsäädäntö ja suunnittelu) loppuun saattamiseksi. Komissio julkaisi toisen seurantakertomuksensa
                  2
                9. helmikuuta 2012 ja kolmannen
                  3
                15. marraskuuta 2013. Komissio antoi neljännen kertomuksensa
                  4
                27. toukokuuta 2014, ja se hyväksyttiin neuvostossa 23. kesäkuuta 2014, minkä jälkeen Ukraina siirtyi virallisesti viisumivapautta koskevan toimintasuunnitelman toiseen vaiheeseen, jonka aikana arvioitiin lainsäädäntö- ja toimintakehyksen kestävää täytäntöönpanoa. 
            
            
               Komissio antoi viidennen kertomuksen Ukrainan edistymisestä viisumivapautta koskevan toimintasuunnitelman täytäntöönpanossa
                  5
                8. toukokuuta 2015. Kertomuksen mukaan Ukrainan viranomaiset olivat edistyneet huomattavasti viisumivapautta koskevan toimintasuunnitelman toisen vaiheen täytäntöönpanossa. Viisumivapautta koskevassa toimintasuunnitelmassa esitetyn menettelytavan mukaisesti komissio järjesti paikan päällä tehtäviä arviointeja, joihin osallistui asiantuntijoita EU:n jäsenvaltioista. Kertomukseen oli liitetty arvio muuttoliikkeeseen ja turvallisuuteen liittyvistä vaikutuksista, joita saattaisi aiheutua sen johdosta, että viisumipakko poistettaisiin EU:hun matkustavilta Ukrainan kansalaisilta. 
            
            
               Kuudennessa ja viimeisessä seurantakertomuksessa
                  6
               , joka annettiin 18. joulukuuta 2015, komissio katsoi, että Ukraina oli edistynyt riittävästi ja toteuttanut kaikki tarvittavat uudistukset, joilla varmistetaan jäljellä olevien edellytysten saavuttaminen tehokkaasti ja kestävästi.
            
            
               Komissio vahvisti tämän arvioinnin perusteella ja ottaen huomioon EU:n ja Ukrainan välisen viisumivapautta koskevan vuoropuhelun käynnistymisen jälkeen toteutetun jatkuvan seurannan ja raportoinnin tulokset, että Ukraina on täyttänyt kaikki viisumivapautta koskevan toimintasuunnitelman toisen vaiheen kunkin neljän asiakokonaisuuden osalta asetetut edellytykset ja että se aikoo esittää vuoden 2016 alussa säädösehdotuksen asetuksen (EY) N:o 539/2001 muuttamisesta Ukrainan siirtämiseksi viisumivapaiden maiden luetteloon (liite II).
            
            
               Lisäksi komissio pani kuudennen seurantakertomuksen hyväksymisen jälkeen merkille Ukrainan viranomaisten saavuttaman edistyksen viisumivapautta koskevassa toimintasuunnitelmassa edellytettyjen uudistusten toteuttamisessa. Kansallinen korruptiontorjuntatoimisto on toiminnassa ja aloittanut työskentelyn korruption torjuntaan erikoistuneen syyttäjänviraston rinnalla. Varallisuuden takaisin hankintaa koskevat lait ja syyttäjänvirastoa koskevan lain muutokset, jotka liittyvät korruption torjuntaan erikoistuneeseen syyttäjänvirastoon, hyväksyttiin 18. helmikuuta 2016 ja sähköisiä varallisuusilmoituksia koskeva laki 15. maaliskuuta 2016. Edistyminen jatkui maaliskuun 2016 puolivälissä, kun korruption ehkäisystä vastaavan kansallisen viraston johtokuntaan nimitettiin kaksi jäsentä lisää, minkä myötä johtokunnasta tuli päätösvaltainen.  Virastolle valittiin johtaja 28. maaliskuuta, ja se rekisteröitiin oikeushenkilöksi 30. maaliskuuta. Lisäksi Ukrainan viranomaiset myönsivät valtion vuoden 2016 talousarviossa määrärahoja, joilla on tarkoitus varmistaa korruption torjuntaa koskevan institutionaalisen kehyksen, myös kansallisen korruptiontorjuntatoimiston, toimivuus. 
            
            
               Viisumivapautta koskevaan toimintasuunnitelmaan liittyvän raportoinnin lisäksi komissio on seurannut jatkuvasti viisumikäytäntöjen helpottamista ja takaisinottoa koskevien sopimusten täytäntöönpanoa, erityisesti näiden sopimusten nojalla perustettujen sekakomiteoiden välityksellä. Viisumien myöntämisen helpottamista käsittelevän sekakomitean toistaiseksi viimeinen kokous pidettiin 23. huhtikuuta 2015, ja takaisinottoa käsittelevä sekakomitea kokoontui viimeisen kerran 6. toukokuuta 2014. Komissio totesi tässä yhteydessä, että sopimukset oli pantu täytäntöön kaiken kaikkiaan erittäin tyydyttävällä tavalla.
            
            
            
               •Yhdenmukaisuus muiden alaa koskevien politiikkojen säännösten ja unionin muiden politiikkojen kanssa
            
            
               Neuvoston asetuksessa (EY) N:o 539/2001
                  7
                luetellaan kolmannet maat, joiden kansalaisilla on oltava viisumi jäsenvaltioiden ulkorajoja ylittäessään, ja kolmannet maat, joiden kansalaisia tämä vaatimus ei koske. Kaikki jäsenvaltiot Irlantia ja Yhdistynyttä kuningaskuntaa lukuun ottamatta sekä Islanti, Liechtenstein, Norja ja Sveitsi soveltavat asetusta (EY) N:o 539/2001. Asetus on osa EU:n yhteistä viisumipolitiikkaa sellaisen lyhytaikaisen oleskelun osalta, jonka kesto on enintään 90 päivää minkä tahansa 180 päivän jakson aikana.
            
            
               Ukraina on tällä hetkellä asetuksen (EY) N:o 539/2001 liitteen I luettelossa, eli se kuuluu maihin, joiden kansalaisilta vaaditaan viisumi heidän matkustaessaan EU:n jäsenvaltioiden alueelle. 
            
            
               Asetusta (EY) N:o 539/2001 muutettiin viimeksi asetuksella (EU) N:o 259/2014
                  8
               , kun Moldova siirrettiin viisumivapaiden maiden luetteloon sen pantua viisumivapautta koskevan toimintasuunnitelmansa onnistuneesti täytäntöön, sekä asetuksella (EU) N:o 509/2014
                  9
               , kun viisi Karibian maata
                  10
                ja 11 Tyynenmeren maata
                  11
                sekä Kolumbia, Peru ja Yhdistyneet arabiemiirikunnat vapautettiin viisumipakosta viisumiluetteloiden säännöllisen tarkistuksen perusteella – edellyttäen, että EU:n ja asianomaisten kolmansien maiden välillä tehdään viisumivapaussopimukset.
            
            
               Perusteista, jotka olisi otettava huomioon määritettäessä – tapauskohtaisesti arvioimalla – kolmannet maat, joiden kansalaisilta vaaditaan viisumi, ja maat, joiden kansalaiset on vapautettu viisumipakosta, säädetään asetuksen (EY) N:o 539/2001 –1 artiklassa (joka on lisätty asetuksella (EU) N:o 509/2014). Perusteet liittyvät muun muassa ”laittomaan maahanmuuttoon, yleiseen järjestykseen ja turvallisuuteen, taloudellisiin etuihin erityisesti matkailun ja ulkomaankaupan kannalta sekä unionin ulkosuhteisiin näiden kolmansien maiden kanssa erityisesti ihmisoikeuksiin ja perusvapauksiin liittyvien seikkojen sekä alueelliseen yhtenäisyyteen ja vastavuoroisuuteen liittyvien seikkojen osalta”
                  12
               . Erityistä huomiota olisi kiinnitettävä kyseisten kolmansien maiden myöntämien matkustusasiakirjojen turvallisuuteen.
            
         
         
            
               Ei ole mitään syytä asettaa Ukrainan kansalaisten viisumivapauden ehdoksi viisumivapaussopimuksen tekemistä EU:n kanssa, sillä Ukraina on jo vapauttanut kaikki EU:n kansalaiset viisumipakosta enintään yhden vuoden kestävän oleskelun osalta. Jos tämä päätös kumotaan tai viisumivapausjärjestelmää käytetään väärin, asetuksen (EY) N:o 539/2001 tämänhetkiset vastavuoroisuus- ja keskeyttämismekanismit tarjoavat riittävät mahdollisuudet tilanteen korjaamiseen.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Koska ehdotuksella muutetaan EU:n yhteistä viisumipolitiikkaa, ehdotuksen oikeusperusta on Euroopan unionin toiminnasta tehdyn sopimuksen (SEUT-sopimus) 77 artiklan 2 kohdan a alakohta. Asetusehdotuksella kehitetään Schengenin säännöstöä.
               
               
            
            
                •Toissijaisuusperiaate 
            
            
               
                  Koska asetus (EY) N:o 539/2001 on EU:n säädös, sitä voidaan muuttaa ainoastaan vastaavalla säädöksellä. Jäsenvaltiot eivät voi toimia yksitellen.
               
            
            
               •Suhteellisuusperiaate
            
            
               
                  Ks. edellä – käytettävissä ei ole muita vaihtoehtoja, joilla poliittiset tavoitteet voitaisiin saavuttaa.
               
            
            
               •Toimintatavan valinta
            
            
               
                  Ks. edellä.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Ei koske tätä asiaa.
               
            
            
               •Sidosryhmien kuuleminen
            
            
               
                  Jäsenvaltioiden kanssa on käyty säännöllisiä keskusteluja neuvoston Itä-Euroopan ja Keski-Aasian työryhmässä (COEST), ja viisumivapautta koskevaa prosessia on selostettu Euroopan parlamentille useaan otteeseen.
               
            
            
               •Asiantuntijatiedon keruu ja käyttö
            
            
               Komissio on koonnut kattavat tiedot viisumivapautta koskevan toimintasuunnitelman kaikkien edellytysten täyttymisestä Ukrainassa. Sen viimeiseen Ukrainaa käsittelevään seurantakertomukseen oli liitetty komission yksiköiden valmisteluasiakirja
                  13
               , jossa annettiin yksityiskohtaisempia taustatietoja kunkin edellytyksen suhteen tapahtuneesta kehityksestä. 
            
            
               •Vaikutustenarviointi
            
            
               
                  Komission yksiköiden valmisteluasiakirjan liitteessä komissio esitti asiaan liittyvien EU:n virastojen ja sidosryhmien avulla laaditun tosiseikkoja koskevan päivitetyn analyysin ja tilastotietoja siitä, miten viisumipakon poistaminen EU:hun matkustavilta Ukrainan kansalaisilta mahdollisesti vaikuttaisi muuttoliikkeeseen ja turvallisuuteen. Muunlainen vaikutustenarviointi ei ole tarpeen.
               
            
         
         
            
               •Sääntelyn toimivuus ja yksinkertaistaminen
            
            
               
                  Ei koske tätä asiaa.
               
            
            
               •Perusoikeudet
            
            
               
                  Ehdotuksella ei ole kielteisiä vaikutuksia perusoikeuksien suojeluun.
               
            
            
               4.TALOUSARVIOVAIKUTUKSET
            
            
               
                  Ei koske tätä asiaa.
               
            
            
               5.MUITA NÄKÖKOHTIA
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Muutettua asetusta sovelletaan sellaisenaan sen voimaantulosta lähtien, ja se pannaan viipymättä täytäntöön jäsenvaltioissa. Täytäntöönpanosuunnitelma ei ole tarpeen.
               
               
                  Komissio seuraa edelleen aktiivisesti olemassa olevien assosiaatiorakenteiden ja vuoropuheluiden ja tarvittaessa tilapäisten seurantamekanismien kautta viisumivapautta koskevan toimintasuunnitelman neljän asiakokonaisuuden edellytysten täyttymistä Ukrainassa.
               
            
            
               •Selittävät asiakirjat (direktiivien osalta)
            
            
               
                  Ei koske tätä asiaa.
               
            
            
               •Ehdotukseen sisältyvien säännösten yksityiskohtaiset selitykset
            
            
               
                  Asetusta (EY) N:o 539/2001 muutetaan siten, että Ukraina siirretään liitteestä I (luettelo viisumipakon piiriin kuuluvista maista) liitteeseen II (luettelo viisumivapaista maista). Siihen lisätään alaviite, jossa todetaan, että viisumivapaus on rajoitettu henkilöihin, joilla on kansainvälisen siviili-ilmailujärjestön (ICAO) standardien mukaisesti myönnetty biometrinen passi.
               
            
            
               2016/0125 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, annetun asetuksen (EY) N:o 539/2001 muuttamisesta 
            
            
               (Ukraina)
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
         
         
            
               ottavat huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan a alakohdan,
            
            
               ottavat huomioon Euroopan komission ehdotuksen,
            
            
               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
            
               (1)Neuvoston asetuksessa (EY) N:o 539/2001
                  14
                luetellaan kolmannet maat, joiden kansalaisilla on oltava viisumi jäsenvaltioiden ulkorajoja ylittäessään, ja kolmannet maat, joiden kansalaisia tämä vaatimus ei koske. Liitteissä I ja II olevien kolmansien maiden luetteloiden sisällön olisi oltava asetuksessa säädettyjen perusteiden mukainen ja pysyttävä sellaisena. Viittaukset kolmansiin maihin, joiden tilanne on muuttunut näiden perusteiden osalta, olisi tarvittaessa siirrettävä liitteestä toiseen.
            
            
               (2)Ukrainan katsotaan täyttäneen kaikki edellytykset, jotka asetettiin sen hallitukselle marraskuussa 2010 esitetyssä viisumivapautta koskevassa toimintasuunnitelmassa, joten se täyttää perusteet sen kansalaisten vapauttamiseksi viisumipakosta heidän matkustaessaan EU:n jäsenvaltioiden alueelle. 
            
            
               (3)Sen vuoksi Ukraina olisi siirrettävä asetuksen (EY) N:o 539/2001 liitteestä I liitteeseen II. Viisumivapautta olisi sovellettava ainoastaan henkilöihin, joilla on kansainvälisen siviili-ilmailujärjestön (ICAO) standardien mukaisesti myönnetty biometrinen passi.
            
            
               (4)Tällä asetuksella kehitetään niitä Schengenin säännöstön määräyksiä, joihin Yhdistynyt kuningaskunta ei osallistu neuvoston päätöksen 2000/365/EY
                  15
                mukaisesti. Yhdistynyt kuningaskunta ei sen vuoksi osallistu tämän asetuksen hyväksymiseen, asetus ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan. 
            
            
               (5)Tällä asetuksella kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY
                  16
                mukaisesti. Irlanti ei sen vuoksi osallistu tämän asetuksen hyväksymiseen, asetus ei sido Irlantia eikä sitä sovelleta Irlantiin. 
            
            
               (6)Islannin ja Norjan osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa viimeksi mainittujen osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat neuvoston päätöksen 1999/437/EY
                  17
                1 artiklan B kohdassa tarkoitettuun alaan.
            
            
               (7)Sveitsin osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat päätöksen 1999/437/EY 1 artiklan B kohdassa, tarkasteltuna yhdessä neuvoston päätöksen 2008/146/EY
                  18
                3 artiklan kanssa, tarkoitettuun alaan.
            
            
               (8)Liechtensteinin osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat päätöksen 1999/437/EY 1 artiklan B kohdassa, tarkasteltuna yhdessä neuvoston päätöksen 2011/350/EU
                  19
                3 artiklan kanssa, tarkoitettuun alaan,
            
            
               OVAT HYVÄKSYNEET TÄMÄN ASETUKSEN:
            
            
               1 artikla
            
            
               Muutetaan asetus (EY) N:o 539/2001 seuraavasti:
            
            
               a)Poistetaan liitteessä I olevasta 1 osasta (”VALTIOT”) viittaus Ukrainaan. 
            
            
               b)Lisätään liitteessä II olevaan 1 osaan (”VALTIOT”) viittaus seuraavasti:
            
            
               ”Ukraina”*
            
            
               ______________
            
         
         
            
               *
                     Viisumivapaus on rajoitettu henkilöihin, joilla on kansainvälisen siviili-ilmailujärjestön (ICAO) standardien mukaisesti myönnetty biometrinen passi.
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  SEC(2011) 1076 lopullinen.
               
               
                  
                     (2)
                  SWD(2012) 10 final.
               
               
                  
                     (3)
                  COM(2013) 809 final.
               
               
                  
                     (4)
                  COM(2014) 336 final.  
               
               
                  
                     (5)
                  COM(2015) 200 final.  
               
               
                  
                     (6)
                  COM(2015) 905 final.
               
               
                  
                     (7)
                  Neuvoston asetus (EY) N:o 539/2001, annettu 15 päivänä maaliskuuta 2001, luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, EYVL L 81, 21.3.2001, s. 1.
               
               
                  
                     (8)
                  Euroopan parlamentin ja neuvoston asetus (EU) N:o 259/2014, annettu 3 päivänä huhtikuuta 2014, luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, annetun neuvoston asetuksen (EY) N:o 539/2001 muuttamisesta, EUVL L 105, 8.4.2014, s. 9.
               
               
                  
                     (9)
                  Euroopan parlamentin ja neuvoston asetus (EU) N:o 509/2014, annettu 15 päivänä toukokuuta 2014, luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, annetun neuvoston asetuksen (EY) N:o 539/2001 muuttamisesta, EUVL L 149, 20.5.2014, s. 67.
               
               
                  
                     (10)
                  Dominica, Grenada, Saint Lucia, Saint Vincent ja Grenadiinit, Trinidad ja Tobago.
               
               
                  
                     (11)
                  Kiribati, Marshallinsaaret, Mikronesia, Nauru, Palau, Salomonsaaret, Samoa, Itä-Timor, Tonga, Tuvalu, Vanuatu.
               
               
                  
                     (12)
                  Neuvoston asetus (EY) N:o 539/2001, annettu 15 päivänä maaliskuuta 2001, luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, –1 artikla.
               
               
                  
                     (13)
                  Komission yksiköiden valmisteluasiakirja SWD(2015) 705 final, 18.12.2015.
               
               
                  
                     (14)
                  Neuvoston asetus (EY) N:o 539/2001, annettu 15 päivänä maaliskuuta 2001, luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, EYVL L 81, 21.3.2001, s. 1.
               
               
                  
                     (15)
                  Neuvoston päätös 2000/365/EY, tehty 29 päivänä toukokuuta 2000, Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin, EYVL L 131, 1.6.2000, s. 43.
               
               
                  
                     (16)
                  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin, EYVL L 64, 7.3.2002, s. 20.
               
               
                  
                     (17)
                  Neuvoston päätös 1999/437/EY, tehty 17 päivänä toukokuuta 1999, tietyistä Euroopan unionin neuvoston, Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen yksityiskohtaisista soveltamissäännöistä, EYVL L 176, 10.7.1999, s. 31.
               
               
                  
                     (18)
                  Neuvoston päätös 2008/146/EY, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan yhteisön puolesta, EUVL L 53, 27.2.2008, s. 1.
               
               
                  
                     (19)
                  Neuvoston päätös 2011/350/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, siltä osin kuin kyse on tarkastusten poistamisesta sisärajoilta ja henkilöiden liikkumisesta rajojen yli, EUVL L 160, 18.6.2011, s. 19.